Ταμπόρα (πόλη)

Προφορά, ετυμολογία

Η ονομασία «Ταμπόρα», στα Ελληνικά προφέρεται Τα-μπό-ρα.
Η ονομασία “Ταμπόρα” προήλθε από τη λέξη “ματομπόρουα” (“matoborwa”)' που σημαίνει γλυκοπατάτες, οι οποίες ήταν ένα βασικό είδος διατροφής των κατοίκων της φυλής Νυαμουέζι (Nyamwezi), την πολυπληθέστερη φυλή στην περιοχή. Οι ξένοι-επισκέπτες δεν μπορούσαν να προφέρουν τη “ματομπόρουα” (“matoborwa”) και αντ' αυτού την έλεγαν Τομπόρα (Tobora), η οποία συν τω χρόνω μετατράπηκε σε Ταμπόρα (Tabora).

Ιστορία

H Ταμπόρα ιδρύθηκε από τους Άραβες εμπόρους στη δεκαετία του 1850 (γνωστή τότε ως Kazeh) και έγινε κέντρο του δουλεμπορίου. Τον Αύγουστο του 1871 το ένα τέταρτο της πόλης κάηκε, όταν οι δυνάμεις της φυλής των Ουανυαμουέζι (Wanyamwezi), με ηγεμόνα τον Μιράμπο (Mirambo) τη λεηλάτησαν. Παρά το γεγονός ότι είχε ανακηρυχθεί περιοχή του προτεκτοράτου της Γερμανικής Ανατολικής Αφρικής, από το 1885 μέχρι και το 1891, οι ταξιδιώτες την περιέγραφαν ως μια άνομη πόλη και η γερμανική αποικιακή διοίκηση δεν απόκτησε τον έλεγχό της, παρά αργότερα εκείνο τον χρόνο. Ως ένας σημαντικός σταθμός στην κεντρική γραμμή της Τανζανίας, έγινε το πιο σημαντικό διοικητικό κέντρο της κεντρικής Γερμανικής Ανατολικής Αφρικής.
Κατά τη διάρκεια της Εκστρατείας της Ανατολικής Αφρικής του Α΄ Παγκοσμίου Πολέμου, οι αποικιακές ένοπλες δυνάμεις του Βελγικού Κονγκό (Force Publique) υπό τη διοίκηση του στρατηγού Charles Tombeur κατέλαβαν την πόλη μετά από σκληρές μάχες, στις 19 Σεπτεμβρίου του 1916. Η αραβική ονομασία της πόλης αποκαταστάθηκε μετά το 1919.

Κοινωνικο-οικονομική κατάσταση

H Ταμπόρα και ο λαός της βασίζονται κυρίως στις γεωργικές δραστηριότητες είτε ως αγρότες τροφής ή μικρής κλίμακας αγρότες καπνού. H Ταμπόρα φιλοξενεί επίσης ένα λατομείο με έρμα σιδηροτροχιών.

Τρόφιμα και πολιτισμός

Οι δρόμοι της Ταμπόρα, είναι φυτεμένοι με αιωνόβια δέντρα μάνγκο, τα οποία φυτεύτηκαν από τους εμπόρους του Ομάν. H Ταμπόρα είναι γνωστή ως η πρωτεύουσα των φρούτων στη Δυτική Τανζανία και οι αγορές είναι συχνά γεμάτες με τοπικά προϊόντα.
H Ταμπόρα έχει πολλά μικρά τοπικά εστιατόρια που προσφέρουν το παραδοσιακό φαγητό εστιατορίου Τανζανίας, όπως το Ουγκάλι (Ugali) (ένα παχύ χυλό καλαμποκιού), τσιπς ή ρύζι με φασόλια, μοσχάρι ή κοτόπουλο. Για πρωινό ή μεσημεριανό γεύμα, υπάρχει συνήθως το chipsi-mayai (τσιπς και αυγά), το οποίο είναι ουσιαστικά ένα ζευγάρι τηγανητών αβγών μαζί με κάποιες πατάτες τηγανιτές. Αν και το φαγητό είναι ήπιο, συνήθως σερβίρεται με σάλτσα τσίλι Τανζανίας και η οποία δίνει στο γεύμα κάποιο χαρακτήρα.
Μια τοπική σπεσιαλιτέ, είναι κολοκύθα σε σάλτσα φυστικοβούτυρο. Συνδυάζεται με το πιλάφι και σερβίρεται σε ευρεία κλίμακα σε ολόκληρη την περιοχή.
Για σνακ υπάρχουν τοπικές σαμόσες (sambusa), κάποια σουβλιστά κατσικίσια κρέατα ή κάποια φρεσκοκαβουρδισμένα καλαμπόκια, όλα ευρέως διαθέσιμα στην Ταμπόρα. Υπάρχει μια επιλογή φρούτων στη μεγάλη περιφερειακή αγορά της Ταμπόρα, που περιλαμβάνει ανανάδες, καρπούζια και μπανάνες.

Τουρισμός

H Ταμπόρα  δεν έχει πολλά τουριστικά αξιοθέατα. Είναι πολύ μακριά από την πεπατημένη, με λίγους τουρίστες. Αξιοσημείωτο είναι το Fort Boma, ανεγέρθηκε στα τέλη του 19ου αιώνα από τους Γερμανούς και εξακολουθεί να χρησιμοποιείται από τον στρατό της Τανζανίας. Ένα άλλο αποικιακό κατάλοιπο είναι ο σιδηροδρομικός σταθμός.
15 χιλιόμετρα νοτιο-δυτικά της Ταμπόρα είναι η Κουιχάρα (Kwihara), παλαιότερα γνωστή ως Kazeh και μια σημαντική πόλη στο εμπόριο σκλάβων, έως ότου οι Γερμανοί αρχίσουν να αναπτύσσουν την Ταμπόρα. Οι πιο γνωστοί επισκέπτες της Kazeh ήταν ο Ντέιβιντ Λίβινγκστον (David Livingstone) και ο Σερ Χένρυ Μόρτον Στάνλευ (Sir Henry Morton Stanley), οι οποίοι ήταν ιδιαίτερα εντυπωσιασμένοι από την πόλη της Kazeh. Υπάρχει ένα μικρό μουσείο αφιερωμένο στον Δρ. Λίβινγκστον, το Μουσείο Λίβινγκστον, με παράβολο εισόδου 2.000 σελίνια Τανζανίας.
Μια άλλη ημερήσια εκδρομή από την Ταμπόρα, είναι το Φράγμα Ιγκόμπε (Igombe Dam), ένα τοπικό πάρκο δάσος.

Μεταφορές

Χωματόδρομοι συνδέουν την Ταμπόρα με την εθνική πρωτεύουσα στη Ντοντόμα (Dodoma) και τη Μουάνζα (Mwanza) στα βόρεια. Τα Salt Flats στα δυτικά, αποτρέπουν ένα άμεσο δρόμο από τη σύνδεσή της με την Κιγκόμα (Kigoma).
Τον Ιανουάριο του 2013, η κυβέρνηση της Τανζανίας ανακοίνωσε την έναρξη των εργασιών για την αναβάθμιση των δρόμων με άσφαλτο, στο δρόμο Ταμπόρα-Ουράμπο (Tabora-Urambo) και τον 127 χιλιόμετρων (79 μιλίων) δρόμο Νυαχούα-Ταμπόρα-Νντόνο (Nyahua-Tabora-Ndono). Τον Δεκέμβριο του 2012, ο πρωθυπουργός Μιζένγκο Πίντα (Mizengo Pinda) δήλωσε την πρόθεση της κυβέρνησης της Τανζανίας, να αναβαθμίσει τον 359 χιλιόμετρων (223 μιλίων) δρόμο Ταμπόρα-Ινυόνγκα-Μπάντα (Tabora-Inyonga-Mpanda) με άσφαλτο, πριν από το 2015. Τον Αύγουστο του 2011, ο Αναπληρωτής Υπουργός Έργων Harrison Mwakyembe είπε στην Εθνοσυνέλευση, ότι η κυβέρνηση είχε αρχίσει την ασφαλτόστρωση του 115 χιλιόμετρων (71 μιλίων) δρόμου Ταμπόρα-Πούγκε-Νζέγκα (Tabora-Puge-Nzega).
H Ταμπόρα είναι μια διασταύρωση στην Κεντρική σιδηροδρομική γραμμή, η οποία πηγαίνει δυτικά προς τη Λίμνη Τανγκανίκα και βόρεια προς το λιμάνι της Μουάνζα στη Λίμνη Βικτώρια. Τα τρένα αναχωρούν τρεις φορές την εβδομάδα προς κάθε κατεύθυνση.
H Ταμπόρα έχει επίσης το δικό της αεροδρόμιο, με πτήσεις που προς το παρόν εκτελεί η αεροπορική εταιρεία Fly540, προς Κιγκόμα.
H Ταμπόρα είναι αρκετά μικρή ώστε να περπατηθεί από τη μία άκρη της πόλης στην άλλη. Υπάρχουν διαθέσιμα ταξί ποδήλατα, ταξί μοτοποδήλατα και τα συνηθισμένα ταξί.